Document ID: 31977R0679

Title and Content:
ΚΑΝΟΝΙΣΜΟΣ (ΕΟΚ) αριθ. 679/77 ΤΗΣ ΕΠΙΤΡΟΠΗΣ της 31ης Μαρτίου 1977 περί της μεθόδου και των τρόπων εφαρμογής για το χωριστό καταλογισμό στον προϋπολογισμό των Κοινοτήτων της δημοσιονομικής επιπτώσεως εκ της εφαρμογής διαφορετικών συντελεστών μετατροπής για τα μέτρα τα χρηματοδοτούμενα από το ΕΓΤΠΕ, τμήμα εγγυήσεων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 474/77 του Συμβουλίου, της 8ης Μαρτίου 1977, περί του χωριστού καταλογισμού στον προϋπολογισμό των Κοινοτήτων της δημοσιονομικής επιπτώσεως εκ της εφαρμογής διαφορετικών συντελέστων μετατροπής για τα μέτρα τα χρηματοδοτούμενα από το ΕΓΤΠΕ, τμήμα εγγυήσεων(1) και ιδίως το άρθρο 1, Εκτιμώντας: ότι ο κανονισμός (ΕΟΚ) αριθ. 474/77 προβλέπει ότι ο χωριστός καταλογισμός της δημοσιονομικής επιπτώσεως εκ της εφαρμογής αφ' ενός αντιπροσωπευτικών τιμών κατά τη μετατροπή σε εθνικό νόμισμα των ποσών που προκύπτουν από τις πράξεις που χρηματοδοτούνται από το ΕΓΤΠΕ, τμήμα εγγυήσεων και αφ' ετέρου τιμών προϋπολογισμού κατά τη μετατροπή των εκφραζομένων σε εθνικό νόμισμα δαπανών, εν όψει του καταλογισμού των στον προϋπολογισμό των Κοινοτήτων, γίνεται σύμφωνα με μία μέθοδο που θα θεσπισθεί σύμφωνα με τη διαδικασία του άρθρου 13 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970, περί χρηματοδοτήσεως της κοινής γεωργικής πολιτικής(2), όπως τροποποιήθηκε τελευταία από τον κανονισμό (ΕΟΚ) αριθ. 2788/72(3)- ότι ο χωριστός αυτός καταλογισμός στον προϋπολογισμό των Κοινοτήτων δύναται να πραγματοποιηθεί με συντελεστές που ισχύουν καθ' όλο το οικονομικό έτος, οι οποίοι λαμβάνουν υπόψη τους τις τιμές προϋπολογισμού και τις αντιπροσωπευτικές τιμές- ότι για τον καθορισμό των συντελεστών πρέπει ιδίως να ληφθούν υπόψη, για κάθε Κράτος μέλος, οι διάφορες αντιπροσωπευτικές τιμές ως και η διάρκεια της εφαρμογής τους και οι συνήθεις προθεσμίες πληρωμής- ότι πρέπει να καθορισθούν οι εφαρμοστέοι αυτοί συντελεστές για το οικονομικό έτος 1977 και να προβλεφθεί η δυνατότητα μιας αναθεωρήσεως των συντελεστών αυτών, ιδίως για την περίπτωση που οι αντιπροσωπευτικές τιμές θα αποτελούσαν αντικείμενο μιας τροποποιήσεως κατά τη διάρκεια του οικονομικού έτους- ότι τα μέτρα που προβλέπονται από τον παρόντα κανονισμό συμφωνούν με τη γνώμη της επιτροπής του ΕΓΤΠΕ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι καταλογιστέες δαπάνες στα κονδύλια του προϋπολογισμού των Τίτλων 6 και 7 του προϋπολογισμού, εκτός του κεφαλαίου που προβλέπεται για τις δαπάνες, οι οποίες προκύπτουν από την εφαρμογή διαφόρων τιμών συναλλάγματος, υπολογίζονται βάσει των δαπανών που δηλώνουν τα Κράτη μέλη, επί των οποίων εφαρμόζονται συντελεστές. 2. Η διαφορά μεταξύ του συνόλου αφ' ενός των δαπανών που δηλώθηκαν από κάθε Κράτος μέλος για το ΕΓΤΠΕ, τμήμα εγγυήσεων, μετά από τη μετατροπή σε λογιστικές μονάδες προϋπολογισμού και αφ' ετέρου των δαπανών των καταλογιστέων στα κονδύλια του προϋπολογισμού, σύμφωνα με τις διατάξεις της παραγράφου 1, καταλογίζεται στο κονδύλιο του προϋπολογισμού που προβλέπεται για τις δαπάνες που προκύπτουν από την εφαρμογή διαφόρων τιμών συναλλάγματος. Άρθρο 2 Οι συντελεστές που εφαρμόζονται στο οικονομικό έτος 1977 καθορίζονται στο παράρτημα του παρόντος κανονισμού. Οι συντελεστές δύνανται ν' αποτελέσουν αντικείμενο αναθεωρήσεως, ιδίως στην περίπτωση τροποποιήσεως των αντιπροσωπευτικών τιμών κατά τη διάρκεια του οικονομικού έτους. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται για τις δαπάνες που πραγματοποιούνται από το οικονομικό έτος 1977. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 31 Μαρτίου 1977.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 1005
5283
2443

EuroVoc IDs (Expanded): 1005
5283
2443

Dataset Source: meu

Split: train